DECIZIA COMISIEI
din 9 iulie 2009
de stabilire a criteriilor ecologice de acordare a etichetei ecologice comunitare pentru îmbrăcăminți rezistente
[notificată cu numărul C(2009) 5613]
(Text cu relevanță pentru SEE)
(2009/607/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1980/2000 al Parlamentului European și al Consiliului din 17 iulie 2000 privind sistemul comunitar revizuit de acordare a etichetei ecologice (1), în special articolul 6 alineatul (1) al doilea paragraf,
după consultarea Comitetului pentru etichetare ecologică al Uniunii Europene,
întrucât:
(1)
În conformitate cu Regulamentul (CE) nr. 1980/2000, eticheta ecologică comunitară poate fi acordată unui produs ale cărui caracteristici îi permit să contribuie semnificativ la îmbunătățirea unor aspecte de mediu esențiale.
(2)
Regulamentul (CE) nr. 1980/2000 prevede necesitatea stabilirii anumitor criterii specifice de etichetare ecologică, elaborate pe baza criteriilor definite de Comitetul pentru etichetare ecologică al Uniunii Europene, pentru fiecare categorie de produse.
(3)
Regulamentul prevede, de asemenea, că revizuirea criteriilor de etichetare ecologică și a cerințelor de evaluare și verificare aferente trebuie să aibă loc în timp util, înainte de expirarea perioadei de valabilitate a criteriilor stabilite pentru categoria de produse în cauză.
(4)
În conformitate cu Regulamentul (CE) nr. 1980/2000, a avut loc o revizuire în timp util a criteriilor ecologice și a cerințelor asociate de evaluare și verificare prevăzute de Decizia 2002/272/CE a Comisiei din 25 martie 2002 de stabilire a criteriilor ecologice de acordare a etichetei ecologice comunitare pentru îmbrăcăminți de pardoseală rezistente (2). Aceste criterii ecologice și cerințele de evaluare și verificare aferente sunt valabile până la 31 martie 2010.
(5)
Având în vedere această revizuire și pentru a reflecta progresele științifice și evoluțiile pieței, este oportun să se modifice titlul și definiția categoriei de produse și să se stabilească noi criterii ecologice.
(6)
Criteriile ecologice, precum și cerințele de evaluare și verificare aferente, trebuie să fie valabile patru ani de la data adoptării prezentei decizii.
(7)
Prin urmare, Decizia 2002/272/CE trebuie înlocuită.
(8)
Trebuie să se prevadă o perioadă de tranziție pentru producătorii ai căror produse au primit eticheta ecologică pentru îmbrăcăminți rezistente pe baza criteriilor cuprinse în Decizia 2002/272/CE, pentru ca aceștia să aibă timp suficient să își adapteze produsele în vederea conformării cu criteriile și cerințele revizuite. De asemenea, trebuie să se permită producătorilor să depună cereri în temeiul criteriilor stabilite prin Decizia 2002/272/CE sau în temeiul criteriilor stabilite prin prezenta decizie, până la expirarea perioadei de valabilitate a deciziei respective.
(9)
Măsurile prevăzute de prezenta decizie sunt conforme cu avizul comitetului instituit prin articolul 17 din Regulamentul (CE) nr. 1980/2000,
ADOPTĂ PREZENTA DECIZIE:
Articolul 1
Categoria de produse „îmbrăcăminți rezistente” cuprinde următoarele produse rezistente pentru utilizare interioară/exterioară, fără vreo funcție structurală relevantă: pietre naturale, pietre aglomerate, elemente de pavaj din beton, dale terrazzo, dale ceramice și dale din argilă. Pentru îmbrăcămințile rezistente, criteriile se pot aplica atât pentru îmbrăcămințile de pereți, cât și pentru îmbrăcămințile de pardoseală, dacă procesul de producție este identic și se utilizează aceleași materiale și metode de fabricație.
Articolul 2
Pentru a i se acorda eticheta ecologică comunitară în conformitate cu Regulamentul (CE) nr. 1980/2000, o îmbrăcăminte rezistentă trebuie să facă parte din categoria de produse „îmbrăcăminți rezistente” și să respecte criteriile prevăzute în anexa la prezenta decizie.
Articolul 3
Criteriile ecologice pentru categoria de produse îmbrăcăminți rezistente, precum și cerințele de evaluare și verificare aferente acestora sunt valabile patru ani de la data adoptării prezentei decizii.
Articolul 4
În scopuri administrative, numărul de cod atribuit categoriei de produse „îmbrăcăminți rezistente” este „021”.
Articolul 5
Decizia 2002/272/CE se abrogă.
Articolul 6
(1) Cererile de acordare a etichetei ecologice pentru produsele care se înscriu în categoria de produse îmbrăcăminți rezistente și sunt depuse înainte de data adoptării prezentei decizii se evaluează în conformitate cu condițiile prevăzute de Decizia 2002/272/CE.
(2) Cererile pentru acordarea etichetei ecologice pentru produsele care se înscriu în categoria de produse „îmbrăcăminți rezistente” și care sunt depuse după data adoptării prezentei decizii dar până cel mai târziu la 31 martie 2010 se pot baza fie pe criteriile stabilite în Decizia 2002/272/CE, fie pe criteriile stabilite în prezenta decizie.
Aceste cereri se evaluează în conformitate cu criteriile pe care se bazează.
(3) În cazul în care eticheta ecologică se acordă pe baza unei cereri evaluate în conformitate cu criteriile stabilite în Decizia 2002/272/CE, eticheta ecologică respectivă poate fi utilizată până la 12 luni de la data adoptării prezentei decizii.
Articolul 7
Prezenta decizie se adresează statelor membre.
Adoptată la Bruxelles, 9 iulie 2009.